Document ID: /fineweb-2-swissfilter-quality_10-filterrobots/filtered/01307.jsonl.gz/253

Elseid Hysaj ka rrezikuar të dreqos gjithçka për ekipin e Napolit, në atë fitore të marrë me rezultatin 3-4 ndaj Fiorentinës. Mbrojtësi shkodran u aktivizua në minutën e 84 në fushë, por në minutat e fundit e teproi me ndërhyrjen ndaj Riberisë brenda zonës.
Asnjë kontakt me topin dhe shumë në mbajtjen e sulmuesit francez, gjyqtari i takimit nuk akordoi penallti çuditërisht, pavarësisht se në Itali ekziston VAR-i. Të gjithë drejtuesit e Fiorentinës janë ngritur në këmbë dhe nuk i besonin syve, ndërsa Montela mori karton të verdhë për protestat. “E kam të vështirë të kuptoj arsyetimet tani. Unë i pranoj gabimet, por jo edhe me video. Kam parë edhe më keq. Penalltia ishte në favorin tonë, e qartë. Nuk e kuptoj arsyen se përse nuk ka shkuar për ta parë. Përse është VAR-I”, ka thënë trajneri i Fiorentinës në fundin e ndeshjes.
Ndërsa trajneri i Napolit, Ançeloti, ka zgjedhur të komentojë në këtë mënyrë episodin e shumëpërfolur: “Nuk pashë ndonjë episod për penallti, ndoshta edhe për shkak se ishte më shumë sesa një rast”. /Shqiperia.ch/